Source: https://www.zakonypreludi.sk/zz/1974-72
Timestamp: 2020-08-14 08:40:40+00:00
Document Index: 8769861

Matched Legal Cases: ['§ 16', '§ 11', '§ 10', '§ 11', '§ 11', '§ 4', '§ 4', '§ 19']

72/1974 Zb. Vyhláška Federálneho ministerstva práce a sociálnych vecí na vykonanie niektorých ustanovení zákona ... | Aktuálne znenie
72/1974 Zb.
Vyhláška č. 72/1974 Zb.Vyhláška Federálneho ministerstva práce a sociálnych vecí na vykonanie niektorých ustanovení zákona o materskom príspevku
(v znení č. 75/1984 Zb.)
Platnosť od 25.07.1974 do31.12.1984
Účinnosť od 01.09.1984 do31.12.1984
Zrušený 130/1984 Zb.
Aktuálne znenie 01.09.1984 - 31.12.1984
z 24. júla 1974
na vykonanie niektorých ustanovení zákona o materskom príspevku
Federálne ministerstvo práce a sociálnych vecí po dohode s Ústrednou radou odborov, s Federálnym ministerstvom financií a s ministerstvami práce a sociálnych vecí, školstva a zdravotníctva republík ustanovuje podľa § 16 zákona č. 107/1971 Zb. o materskom príspevku (ďalej len „zákon“):
Pre nárok na materský príspevok je žena povinná sa podrobovať v čase ťarchavosti pravidelnej starostlivosti o ťarchavé ženy v zdravotníckych zariadeniach. Na prvé vyšetrenie je žena povinná sa dostaviť najneskôr do konca 16. týždňa ťarchavosti, pokiaľ dodržaniu tejto lehoty nebránili vážne zdravotné dôvody ženy, a ďalej sa podrobovať odbornému vyšetreniu podľa pokynov lekára. Príslušnosť zdravotníckeho zariadenia sa spravuje osobitnými predpismi.1)
Za povinnú školskú dochádzku sa považuje aj obdobie školských prázdnin nadväzujúcich na skončenie obdobia školského vyučovania školského roka, v ktorom dieťa dovŕši posledný rok povinnej školskej dochádzky, pokiaľ dieťa v tomto čase nevstúpilo do trvalého zamestnania, prípadne nezačalo vykonávať inú trvalú pracovnú činnosť.
(1) Žena, ktorá v čase poberania materského príspevku priznaného orgánom príslušným podľa § 11 ods. 1 zákona porodí ďalšie dieťa, prípadne prevezme dieťa do trvalej starostlivosti nahrádzajúcej materskú starostlivosť a nie je ku dňu pôrodu tohto dieťaťa (prevzatia dieťaťa) už účastná na nemocenskom poistení (zabezpečení v chorobe, nemocenskej starostlivosti v ozbrojených silách), uplatňuje nárok na materský príspevok v novej výške na okresnom národnom výbore príslušnom podľa § 10 ods. 1 písm. e) a § 11 ods. 2 zákona.
(2) V žiadosti o materský príspevok je žena povinná uviesť orgán, ktorý rozhodol o doterajšom materskom príspevku. Okresný národný výbor upovedomí tento orgán o svojom rozhodnutí o materskom príspevku. Ak došlo po dni, od ktorého bol priznaný materský príspevok v novej výške, k výplate doterajšieho materského príspevku, zúčtuje okresný národný výbor vyplatené sumy na novopriznanom materskom príspevku.
(3) Medzi orgánmi rozhodujúcimi o materskom príspevku podľa § 11 ods. 1 a 2 zákona sa sumy vyplatené na materskom príspevku navzájom neuhrádzajú, ani keď materský príspevok vyplatil nepríslušný orgán.
(1) Materský príspevok sa nezahŕňa do príjmu rozhodného pre poskytovanie
a) služieb sociálneho zabezpečenia, s výnimkou príspevkov uvedených v § 4 ods. 1 a 2 zákona,
b) príspevku na výživu,2)
c) sociálneho štipendia študujúcim na stredných a vysokých školách,
d) príplatku k podnikovému štipendiu na manželku, ktorá nemôže byť zárobkovo činná,
e) príspevku vojakovi na úhradu za užívanie bytu a s tým spojené služby,
f) bezplatného stravovania a ubytovania učňov a mladistvých pracovníkov,
g) prídavkov na deti, výchovného a sirotského dôchodku.
(2) Na materský príspevok sa neprihliada pri určení výšky úhrady nákladov na starostlivosť poskytovanú v niektorých zariadeniach pre mládež3) a výšky príplatku za starostlivosť poskytovanú v jasliach ani pri určení výšky poplatkov za stravovanie poskytované v materských školách a v školských jedálňach pre základné deväťročné školy.
1) § 4 a 5 vyhlášky č. 42/1966 Zb. o poskytovaní liečebno-preventívnej starostlivosti.
2) § 19 vládneho nariadenia č. 59/1964 Zb. o úlohách národných výborov pri starostlivosti o deti v znení nariadenia vlády ČSSR č. 99/1971 Zb.
3) Vyhláška č. 124/1967 Zb. o čiastočnej úhrade nákladov na starostlivosť poskytovanú v niektorých zariadeniach pre mládež.